Gistihúsið Við hafið í Ólafsvík opnað í maí Framkvæmdir við nýtt gistiheimili í Ólafsvík hafa gengið eins og í sögu . „ Við keyptum og fengum húsnæðið afhent 5. janúar . Hér var áður til húsa líkamsræktarstöð . Það var strax hafist handa við að rífa allt innan úr húsnæðinu , bæði loft , milliveggi og gólfefni . Þann 13. janúar kom gámur með byggingarefni og byrjað var að innrétta upp á nýtt . Þeir iðnaðarmenn sem hafa komið að þessu verki eru nánast allir héðan úr Snæfellsbæ . Þeir hafa staðið sig frábærlega . Framkvæmdin hefur gengið rosalega vel . Nú erum við að fara að byrja lokafrágang og raða inn húsgögnum . Við reynum að nota páskana í það að skrúfa þetta saman og ætlum svo að opna í byrjun maí þegar öll leyfi verða komin í hús , “ segir Sigurjón Hilmarsson . Gistiheimilið hefur fengið heitið „ Við hafið . “ „ Þetta verða herbergi sem rúma alls 44 gesti . Þarna verða bæði tveggja manna herbergi og svo eru tvö herbergi með kojum sem verða þá ódýrari . Annað verður með fimm kojum og tíu manna og hitt með þremur kojum eða fyrir sex gesti . Svo eru tvö herbergi á jarðhæð hússins sem eru með baði og aðstöðu fyrir fatlaða , “ segir Sigurjón . Þessi nýi gististaður verður opinn gestum allan ársins hring .